
Ministru kabineta sēdes protokollēmums

Informatīvais ziņojums "Par valsts sporta budžeta līdzekļu administrēšanas kārtību no 2023. gada 1. janvāra"

· 1. Pieņemt zināšanai iesniegto informatīvo ziņojumu.
· 2. Atbalstīt Izglītības un zinātnes ministrijas priekšlikumu un noteikt, ka no 2023. gada 1. janvāra valsts sporta budžeta līdzekļu piešķiršanu Sporta likumā noteiktā kārtībā atzītajām sporta federācijām un citām sporta organizācijām to pamatdarbības nodrošināšanai centralizēti šim mērķim paredzēto valsts budžeta līdzekļu ietvaros nodrošina biedrība "Latvijas Sporta federāciju padome".
· 3. Konceptuāli atbalstīt Izglītības un zinātnes ministrijas priekšlikumu par izmaiņām valsts budžeta programmas 09.00.00 "Sports" apakšprogrammu sarakstā:
· 3.1. izveidot jaunu valsts budžeta apakšprogrammu - 09.07.00 "Dotācija biedrībai "Latvijas Sporta federāciju padome" sporta organizāciju, programmu un pasākumu atbalstam", apvienojot valsts budžeta apakšprogrammas 09.09.00 "Sporta federācijas un sporta pasākumi", 09.17.00 "Dotācija komandu sporta spēļu izlašu nodrošināšanai", 09.21.00 "Augstas klases sasniegumu sports" un 09.25.00 "Dotācija biedrībai "Latvijas Paralimpiskā komiteja" pielāgotā sporta attīstībai";
· 3.2. izveidot jaunu valsts budžeta apakšprogrammu – 09.05.00 "Dotācija SIA "Latvijas Nacionālais sporta centrs"", pārdalot budžeta apakšprogrammā 09.04.00 "Sporta būves" paredzētos līdzekļus.
· 4. Lai nodrošinātu šā protokollēmuma 3. punktā minētās izmaiņas valsts budžeta programmas 09.00.00 "Sports" apakšprogrammu sarakstā, Izglītības un zinātnes ministrijai likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas procesā iesniegt Finanšu ministrijā attiecīgus priekšlikumus.
· 5. Izglītības un zinātnes ministrijai:
· 5.1. sagatavot un 2023.gada budžetu pavadošo likumprojektu paketē iesniegt izskatīšanai Ministru kabinetā grozījumu Sporta likumā, kas paredz Sporta likuma 13. panta pirmās daļas otrā teikuma izslēgšanu;
· 5.2. izveidot Sporta nozares finansēšanas pārvaldības reformas (turpmāk – reforma) vadības grupu, kas:
· 5.2.1. nodrošina regulāru informācijas apmaiņu ar Sporta likumā noteiktā kārtībā atzītajām sporta federācijām visos ar reformas ieviešanu saistītajos jautājumos;
· 5.2.2. izstrādā un līdz 2022. gada 30. novembrim iesniedz izskatīšanai Latvijas Nacionālajā sporta padomē kritērijus, pēc kuriem reformas pārejas periodā (līdz 2024. gada 31. decembrim) tiks aprēķināts Sporta likumā noteiktā kārtībā atzītajām sporta federācijām šim mērķim paredzēto valsts budžeta līdzekļu ietvaros piešķiramais valsts budžeta finansējums un kas pievienojami Izglītības un zinātnes ministrijas un biedrības "Latvijas Sporta federāciju padome" līgumam. Izstrādājot minētos kritērijus, ņemt vērā, ka:
· 5.2.2.1. līdz 2024. gada Vasaras Olimpiskajām spēlēm Parīzē (Francija) Latvijas Olimpiskās vienības sportistu un viņu treneru atbalsta sistēmā tiek saglabāts esošais modelis attiecībā uz Latvijas Olimpiskās vienības sastāva veidošanu, pabalstu izmaksu sportistiem un treneriem, kā arī sportistiem paredzēto finanšu sadali, vienlaikus nodrošinot, ka šie finanšu līdzekļi tiek ietverti vienotajā finansēšanas līgumā, kurus ar attiecīgajām Sporta likumā noteiktajā kārtībā atzītajām sporta federācijām slēdz biedrība "Latvijas Sporta federāciju padome";
· 5.2.2.2. valsts izlases komandu sporta spēlēs arī turpmāk finansējamas saskaņā ar Ministru kabineta 2009. gada 28. jūlija noteikumos Nr. 819 "Kārtība, kādā valsts finansiāli nodrošina valsts izlases komandu sporta spēlēs sagatavošanos un piedalīšanos Eiropas un pasaules čempionātu un olimpisko spēļu atlases turnīros un finālsacensībās" noteiktajiem kritērijiem;
· 5.2.3. izstrādā un līdz 2024. gada 30. septembrim iesniedz izskatīšanai Latvijas Nacionālajā sporta padomē vienotus kritērijus, pēc kuriem sākot no 2025. gada  1. janvāra tiks aprēķināts Sporta likumā noteiktā kārtībā atzītajām sporta federācijām šim mērķim paredzēto valsts budžeta līdzekļu ietvaros piešķiramais valsts budžeta finansējums.

